**DÔVODOVÁ SPRÁVA**

**A. Všeobecná časť**

Návrh zákona, ktorým sa mení a dopĺňa zákon č. 314/2012 Z. z. o pravidelnej kontrole vykurovacích systémov a klimatizačných systémov a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a ktorým sa mení a dopĺňa zákon č. 321/2014 Z. z. o energetickej efektívnosti a o zmene a doplnení niektorých zákonov v znení zákona č. 4/2019 Z. z. predkladá Ministerstvo hospodárstva Slovenskej republiky v spolupráci s Ministerstvom dopravy a výstavby Slovenskej republiky na základe úlohy B.2 uznesenia vlády Slovenskej republiky č. 50/2019 k Auditu legislatívy z pohľadu goldplatingu a tiež v súvislosti s úlohou B.23. z uznesenia vlády Slovenskej republiky č. 469/2018.

Cieľom návrhu zákona je transponovať smernicu Európskeho parlamentu a Rady č. 2018/844, ktorou sa mení smernica 2010/31/EÚ o energetickej hospodárnosti budov a smernica 2012/27/EÚ o energetickej efektívnosti, do právneho poriadku Slovenskej republiky v rozsahu pôsobnosti Ministerstva hospodárstva Slovenskej republiky v časti vykurovania a chladenia budov.

Návrh zákona rozširuje rozsah požadovanej kontroly na kontrolu vykurovacích systémov budov a klimatizačných systémov a ich kombinácie so systémami vetrania s celkovým inštalovaným výkonom väčším ako 70 kW. Upravuje sa interval, obsah a rozsah kontroly a postup pri kontrole.

Na základe posúdenia vplyvu, ktorý vypracovala Európska komisia, sa zistilo, že ustanovenia týkajúce sa kontrol vykurovacích systémov a klimatizačných systémov sú neúčinné, nakoľko sa nimi dostatočne nezaručuje počiatočná a priebežná hospodárnosť týchto technických systémov. V súčasnosti sa dostatočne nezohľadňujú ani lacné technické riešenia energetickej efektívnosti s veľmi krátkou dobou návratnosti, ako napríklad hydraulické vyregulovanie vykurovacieho systému a montáž alebo výmena termostatických regulačných ventilov. Ustanovenia týkajúce sa kontrol by sa mali zmeniť tak, aby sa zabezpečili lepšie výsledky kontrol. V dôsledku tých zmien by sa mali kontroly zamerať na systémy centrálneho vykurovania a klimatizačné systémy, a to i v prípade, že tieto systémy sú kombinované so systémami vetrania. Vyňaté by mali byť malé vykurovacie systémy, ako sú napríklad elektrické ohrievače alebo pece na drevo, ak nedosahujú prahové hodnoty pre kontrolu vo výške 70 kW.

Pri vykonávaní kontrol a na účely dosiahnutia zlepšenia energetickej hospodárnosti budov v praxi by malo byť cieľom zlepšenie skutočnej energetickej efektívnosti vykurovacích systémov, klimatizačných systémov a systémov vetrania. Skutočná účinnosť takýchto systémov závisí od množstva spotrebovanej energie za dynamicky sa meniacich prevádzkových podmienok.

Návrh zákona novelizuje aj zákon č. 321/2014 Z. z. o energetickej efektívnosti v rozsahu požadovanom smernicou 2018/844. V zákone sa zavádza povinnosť vybavenia nebytových budov s inštalovaným výkonom nad 290 kW systémom automatizácie a riadenia budovy.

Automatizácia budov a elektronické monitorovanie technických systémov budov sa preukázali ako účinná náhrada kontroly, najmä v prípade veľkých vykurovacích a klimatizačných systémov. Automatizácia budov má veľký potenciál dosiahnuť významné úspory energie pre obyvateľov a podniky. Inštalácia takéhoto vybavenia by sa mala považovať za nákladovo najefektívnejšiu alternatívu voči kontrolám vo veľkých nebytových budovách a v bytových domoch dostatočne veľkých na to, aby sa investícia vrátila najneskôr do troch rokov. Pri menších systémoch by malo sledovanie efektívnosti systému subjektmi vykonávajúcimi inštaláciu prispieť k overovaniu súladu s minimálnymi požiadavkami stanovenými pre všetky technické systémy budov.

Návrh zákona je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Návrh zákona má negatívny vplyv na rozpočet verejnej správy, má pozitívny a negatívny vplyv na podnikateľské prostredie a  pozitívne a negatívne sociálne vplyvy. Návrh zákona má pozitívny vplyv na životné prostredie, informatizáciu spoločnosti a služby verejnej správy pre občana. Návrh zákona nemá vplyv na manželstvo, rodičovstvo a rodinu.

Účinnosť zákona sa navrhuje na 10. marca 2020.

**B. Osobitná časť**

**K Čl. I**

**K bodu 1**

Upravuje sa § 1 ods. 2 v rozsahu požadovanej pravidelnej kontroly vykurovacích systémov s celkovým účinným inštalovaným tepelným výkonom väčším ako 70 kW a pravidelnej kontroly klimatizačných systémov s celkovým účinným inštalovaným chladiacim výkonom väčším ako 70 kW. Mení sa výška výkonovej hranice z 20 kW na 70 kW pri vykurovacích systémoch a z 12 kW na 70 kW pri klimatizačných systémoch.

Oproti pôvodnému zneniu zákona sa mení aj ponímanie minimálnej hranice pre povinnú kontrolu systémov, ktorá sa presunula z výkonu kotla (zariadenia na výrobu tepla) v systéme, na hranicu budovy, a teda súčet všetkých inštalovaných výkonov zariadení na výrobu alebo dodávku tepla v budove. Mení sa tak rozsah ponímania objektu na budovu, v rámci ktorej sa výkony všetkých zariadení v tomto ohraničenom priestore spočítavajú. Výsledný súčet je celkový inštalovaný výkon, ktorý, ak je vyšší ako 70 kW, určuje povinnosť vykonať kontrolu.

V praxi to znamená, že sa sčítavajú aj výkony individuálnych zariadení na výrobu tepla v jednotlivých bytoch a ak ich súčet pre celú budovu prekročí 70 kW, je potrebné vykonávať kontrolu vykurovacieho systému predmetnej budovy. Súčasťou vykurovacieho systému sú aj zariadenia na výrobu teplej vody a iné zariadenia s využitím tepla v budove.

To isté platí aj pre nainštalované klimatizačné zariadenia. Ak súčet inštalovaných výkonov klimatizačných alebo kombinovaných klimatizačných zariadení a vetracích zariadení prekročí 70 kW, je potrebné vykonať kontrolu klimatizačného systému.

Kontrola sa nemusí vykonať pre budovy uvedené v § 2 ods. 2 zákona č. 555/2005 Z. z. o energetickej hospodárnosti budov. Výnimka zahŕňa budovy a pamätníky chránené z dôvodu architektonickej alebo historickej hodnoty alebo ako súčasť charakteristického prostredia, pri ktorých by dodržanie požiadaviek na energetickú hospodárnosť budov neprijateľne zmenilo ich charakter alebo vzhľad, kostoly a iné budovy používané ako miesta na bohoslužby alebo na náboženské podujatia, budovy, ktoré sú dočasnými stavbami s plánovaným časom užívania kratším ako dva roky, priemyselné stavby, dielne a nebytové poľnohospodárske budovy s nízkou spotrebou energie, bytové budovy, ktoré sú určené na užívanie menej než štyri mesiace v roku alebo na obmedzené užívanie počas roka s očakávanou spotrebou energie nižšou ako 25 % spotreby pri celoročnom užívaní, samostatne stojace budovy, ktorých úžitková plocha je menšia ako 50 m2.

Ďalšou kategóriou budov, na ktoré sa nevzťahuje povinnosť vykonávať pravidelnú kontrolu, sú budovy, ktoré sú súčasťou aktivít vykonávaných na základe zmluvy o energetickej efektívnosti podľa § 17 ods. 3 zákona č. 321/2014 Z. z. o energetickej efektívnosti v rámci poskytovania garantovanej energetickej služby. Táto výnimka sa vzťahuje aj na zmluvu o energetickej efektívnosti pre verejný sektor podľa § 18. Výnimka trvá počas trvania zmluvného vzťahu o poskytovaní garantovanej energetickej služby. V takomto prípade sa začína uplatňovať interval pravidelnej kontroly od nasledujúceho kalendárneho roka po ukončení zmluvy o poskytovaní garantovanej energetickej služby.

Nebytové budovy vybavené automatickým a riadiacim systémom podľa § 11 ods. 8 zákona č. 321/2014 Z. z. o energetickej efektívnosti taktiež nespadajú pod povinnosť vykonávania pravidelnej kontroly. Samotný systém by mal byť schopný monitorovať základné parametre využívania energie v budove, a teda poskytnúť informácie v rozsahu podobnom ako samotná kontrola.

Výnimka platí aj pre bytové budovy, ktoré sú vybavené automatickým a riadiacim systémom, respektíve jeho jednoduchším ekvivalentom, priamo definovaným v tomto bode návrhu zákona. Nie je potrebné uvádzať požiadavku na inštaláciu automatického a riadiaceho systému pre bytové budovy, ale v prípade, ak má budova takýto systém nainštalovaný, je jej udelená výnimka z povinnosti pravidelnej kontroly. Dve základné funkcie predmetného automatického a riadiaceho systému pre bytové budovy sú

* priebežné elektronické monitorovanie energetickej účinnosti vykurovacieho systému alebo klimatizačného systému, ktoré vlastníkovi budovy alebo správcovi poskytuje informácie o poklese energetickej účinnosti vykurovacieho systému alebo klimatizačného systému a o potrebe jeho údržby,
* kontrola optimalizácie výroby, distribúcie, uskladňovania a spotreby rôznych foriem energie využívaných v budove.

**K bodu 2**

Definície sú upravené podľa požiadaviek smernice z dôvodu úpravy rozsahu pravidelnej kontroly, zmien v oblasti posudzovaných technológií a postupov pravidelnej kontroly. Navrhnuté zmeny súvisia so zmenami v nových technických normách týkajúcich sa kontroly vykurovacích systémov, klimatizačných systémov a systémov vetrania.

Prioritná požiadavka smernice je kontrola vykurovacích systémov alebo klimatizačných systémov v budove s celkovým inštalovaným výkonom väčším ako 70 kW.

Zariadenie na výrobu alebo dodávku tepla je len jednou z častí vykurovacieho systému. Zariadenie sa delí podľa technológie na zariadenie, ktoré využíva na výrobu tepla spaľovanie paliva, elektrické odporové vykurovanie alebo tepelné čerpadlo. V poslednom bode sú zahrnuté ďalšie technológie na výrobu alebo dodávku tepla, ktoré sa taktiež majú kontrolovať podľa príslušnej technickej normy, avšak nie sú uvedené v definícii v smernici. Pri spaľovaní paliva sa nerozlišuje typ paliva ani technológia spaľovania.

Vzhľadom na to, že základná hranica posudzovaného priestoru, v ktorom sa kontroluje vykurovací alebo klimatizačný systém, je jedna budova, je potrebné uvádzať všetky zariadenia na výrobu alebo dodávku tepla v budove. Zariadením na dodávku tepla je napríklad odovzdávacia stanica tepla, kde sa teplo priamo nevyrába, ale sa iba odovzdáva zo systému výroby tepla umiestneného mimo budovy.

Vonkajší rozvod tepla popisuje rozvod tepla v prípade, ak sa zdroj tepla nachádza mimo budovy, pričom budova musí byť so zdrojom tepla spojená rozvodom tepla. Rozvod tepla preto musí byť taktiež mimo budovy.

Účinným menovitým tepelným výkonom je najvyšší nepretržitý tepelný výkon zariadenia na výrobu alebo dodávku tepla vyjadrený v kW, ktorý možno dosiahnuť pri dodržiavaní účinnosti garantovanej výrobcom a pri bežných a prevádzkových podmienkach.

Pri vykonávaní kontrol a na účely dosiahnutia zlepšenia energetickej hospodárnosti budov v praxi by malo byť cieľom zlepšenie skutočnej energetickej efektívnosti vykurovacích systémov a systémov vetrania. Skutočná účinnosť takýchto systémov závisí od množstva spotrebovanej energie za dynamicky sa meniacich prevádzkových podmienok.

Celkový inštalovaný tepelný výkon v budove je súčet inštalovaných tepelných výkonov všetkých zariadení na výrobu alebo dodávku tepla v budove. Celkový inštalovaný tepelný výkon sa porovnáva s minimálnou hranicou 70 kW, podľa ktorej sa určí, či je potrebné vykonávať pravidelnú kontrolu vykurovacieho systému v predmetnej budove. Pod kontrolu nespadajú malé vykurovacie systémy, ako sú napríklad elektrické ohrievače a pece na drevo, ak nemajú celkový inštalovaný výkon väčší ako 70 kW.

Vykurovacím systémom je teplovodný vykurovací systém alebo teplovzdušný vykurovací systém alebo ich kombinácia, vrátane integrovaného riadenia vetrania budovy, ktorý pozostáva z prvkov potrebných na zabezpečenie zvýšenia teploty vzduchu. Pri kontrole vykurovacieho systému sa kontrolujú všetky dostupné časti tohto systému, ako napríklad zariadenie na výrobu tepla, riadiaci systém, cirkulačné čerpadlá, rozvody, a podobne.

Definícia obsahuje aj kombinované systémy vykurovania a vetrania. Sú to aj systémy vetrania, ktoré sú prepojené s vykurovacím systémom, a systémy vetrania, ktoré aktívne spolupracujú s vykurovacím systémom. Prepojené systémy dodávajú upravený vzduch do vykurovaného priestoru. Jedná sa teplovzdušné vykurovacie systémy dodávajúce teplý vzduch do vykurovaného priestoru, ako sú napríklad fan coily, konvektory a iné podobné typy vykurovacích systémov zabudovaných v budove.

Ak vykurovací systém a systém vetrania navzájom spolupracujú a fungujú ako jeden systém, pričom môže byť nainštalovaný rôzny zdroj tepla, tiež spadajú pod povinnosť pravidelnej kontroly. Systém vetrania nemusí byť pripojený na zdroj tepla, alebo využívať vnútorný zdroj tepla, napr. elektrický zdroj tepla. Sú to napríklad strešné jednotky používané najmä v nebytových budovách. Systém vetrania sa nikdy nekontroluje iba samostatne, vždy musí ísť o kombináciu vykurovacieho systému a systému vetrania.

Súčasťou kontroly vykurovacieho systému je aj systém na prípravu teplej vody alebo systém využívajúci tepelnú energiu na iné účely, ako napr. využívanie energie v práčovni, sušiarni a pod.

Ak tepelné čerpadlo dodáva do systému iba teplo, posudzuje sa ako súčasť vykurovacieho systému. Ak však tepelné čerpadlo dodáva aj teplo a aj chlad, posudzuje sa iba v rámci kontroly klimatizačného systému.

Klimatizačným systémom je súbor prvkov potrebných na zabezpečenie úpravy vzduchu, pri ktorej sa reguluje maximálna alebo minimálna teplota vzduchu; klimatizačný systém môže zahŕňať aj prvky potrebné na zabezpečenie regulácie vetrania, vlhkosti a čistoty vzduchu.

Celkovým účinným menovitým chladiacim výkonom je najvyšší nepretržitý chladiaci výkon klimatizačného systému vyjadrený v kilowattoch, ktorý možno dosiahnuť pri dodržiavaní účinnosti garantovanej výrobcom za bežných podmienok alebo prevádzkových podmienok.

Pri vykonávaní kontrol a na účely dosiahnutia zlepšenia energetickej hospodárnosti budov v praxi by malo byť cieľom zlepšenie skutočnej energetickej efektívnosti klimatizačných systémov a systémov vetrania. Skutočná účinnosť takýchto systémov závisí od množstva spotrebovanej energie za dynamicky sa meniacich prevádzkových podmienok.

Vetraním je proces prívodu vzduchu do priestoru v budove alebo do budovy alebo odvodu vzduchu z priestoru v budove alebo z budovy, a to prirodzeným spôsobom alebo núteným spôsobom. Systém vetrania sa samostatne nekontroluje. Pre potreby kontroly musí byť vždy prepojený buď s vykurovacím alebo s klimatizačným systémom.

**K bodu 3**

Cieľom je nastavenie a zabezpečenie systému kontroly vykurovacích systémov, rozsahu a pravidelnosti kontroly. Neposudzuje sa iba kotol, resp. zariadenie na výrobu alebo dodávku tepla, ale celý vykurovací systém. Preto nie je potrebné rozdelenie vykurovacieho systému podľa výkonov zariadení na výrobu alebo dodávku tepla.

Keďže životnosť energetického certifikátu budovy je 10 rokov a je potrebné vykonávať pravidelnú kontrolu, pravidelná kontrola sa má vykonávať minimálne dvakrát za životnosť certifikátu, t.j. každých 5 rokov. 5 rokov je zároveň aj odporúčaná hodnota pravidelnej kontroly v technických normách. Pre vykurovacie systémy s novými technológiami stačí, ak sú kontrolované raz za 5 rokov z dôvodu zachovania pravidelnosti kontroly.

Z dôvodu potreby kontroly kotla spaľovacieho zariadenia za účelom optimálnej prevádzky týchto zariadení, najmä s ohľadom na emisie a zníženie znečisťovania životného prostredia, je potrebné vykonávať kontrolu častejšie ako minimálnych 5 rokov.

**K bodu 4**

Pravidelná kontrola vykurovacieho systému sa vykoná podľa vykonávacieho predpisu, ktorý bude zameraný na kontrolu vykurovacieho systému a bude obsahovať rozsah kontroly, postup pre odborne spôsobilú osobu pri pravidelnej kontrole vykurovacieho systému, vrátane posúdenia jeho účinnosti, výkonu vzhľadom na potrebu tepla budovy, schopnosti optimalizovať hospodárnosť systému za bežných podmienok alebo prevádzkových podmienok a návrhu opatrení zameraných na účinnosť, spoľahlivosť a účel využitia vykurovacieho systému, a podrobnosti o schopnosti vykurovacieho systému optimalizovať hospodárnosť systému za bežných podmienok alebo prevádzkových podmienok a návrhu opatrení zameraných na účinnosť, spoľahlivosť a účel využitia vykurovacieho systému. Je potrebné ustanoviť povinnosť postupovať podľa vykonávacieho predpisu, aby bola zabezpečená potrebná kvalita týchto kontrol.

**K bodu 5**

Zjednodušenie kontroly klimatizačných zariadení pri zohľadnení pravidelnosti kontroly vzhľadom na životnosť energetického certifikátu. Jednotná doba kontroly klimatizačného zariadenia je 5 rokov, ktorá je aj odporúčaná v technických normách pre kontrolu klimatizačných systémov. Častejšie kontroly nie je potrebné aplikovať.

**K bodu 6**

Pravidelná kontrola klimatizačného systému sa vykoná podľa vykonávacieho predpisu, ktorý bude zameraný na kontrolu klimatizačného systému a bude obsahovať postup pre odborne spôsobilú osobu pri pravidelnej kontrole klimatizačného systému, vrátane posúdenia jeho účinnosti, výkonu vzhľadom na potrebu chladu budovy, schopnosti optimalizovať hospodárnosť systému za bežných podmienok alebo prevádzkových podmienok a návrhu opatrení zameraných na účinnosť, spoľahlivosť a účel využitia klimatizačného systému, a podrobnosti o schopnosti klimatizačného systému optimalizovať hospodárnosť systému za bežných podmienok alebo prevádzkových podmienok a návrhu opatrení zameraných na účinnosť, spoľahlivosť a účel využitia klimatizačného systému. Je potrebné ustanoviť povinnosť postupovať podľa vykonávacieho predpisu, aby bola zabezpečená potrebná kvalita týchto kontrol.

**K bodu 7**

Zjednodušenie požiadavky zabezpečenia dokumentácie z kontroly pre potreby vlastníka alebo správcu a pre potreby využívania informácií v monitorovacom systéme energetickej efektívnosti.

**K bodu 8**

Zavádza sa legislatívna skratka v súvislosti s jej vypustením z § 6 ods. 5.

**K bodu 9**

Rozšírenie splnomocňovacieho ustanovenia pre vykurovacie systémy a klimatizačné systémy tak, aby bolo možné vo všeobecne záväznom právnom predpise pokryť všetky podrobnosti potrebné na zabezpečenie rozsahu a spôsobu kvalitnej a pravidelnej kontroly ako vykurovacích systémov, tak aj klimatizačných systémov.

**K bodu 10**

Elektronizácia služieb verejnej správy.

**K bodu 11**

Spresnenie postupu, kedy je potrebné vykonať pravidelnú aktualizačnú odbornú prípravu pre odborne spôsobilú osobu. Rozsah a pravidelnosť sa nemení.

**K bodu 12**

Spresnenie informácií a postupov, ktoré budú podrobne uvedené vo vykonávacom predpise k aktualizačnej odbornej príprave.

**K bodu 13**

Technická úprava podľa zákona č. 251/2012 Z. z., ktorým sa presunuli kompetencie Štátnej energetickej inšpekcie na Slovenskú obchodnú inšpekciu.

**K bodu 14**

Technická úprava podľa zákona č. 251/2012 Z. z., ktorým sa presunuli kompetencie Štátnej energetickej inšpekcie na Slovenskú obchodnú inšpekciu.

**K bodu 15**

**K bodu 16**

Prechodné ustanovenie pre vykurovacie systémy a klimatizačné systémy, ktoré nespadali do predchádzajúcej povinnosti pravidelnej kontroly. Ustanovuje sa najneskorší dátum prvej kontroly.

**K bodu 17**

Úprava prílohy s intervalmi pravidelnej kontroly vykurovacieho systému.

**K bodu 18**

Zrušenie prílohy s intervalmi pravidelnej kontroly klimatizačného systému, ktoré sa zjednodušili a zjednotili.

**K bodu 19**

Dopĺňa sa transpozičná príloha.

**K Čl. II**

**K bodu 1**

Dopĺňa sa definícia spoločných priestorov budovy na účely tohto zákona.

**K bodu 2 a 4**

Ruší sa požiadavka vypracovania Akčného plánu energetickej efektívnosti podľa článku 54 ods. 3 písm. b) nariadenia Európskeho parlamentu a Rady (EÚ) č. 2018/1999 o riadení energetickej únie, ktorý sa mal vypracovať do 30. apríla 2020.

**K bodu 5**

Upravuje sa § 4 ods. 4 písmeno c) v nadväznosti na zrušenie § 9.

**K bodu 6**

Ruší sa § 9 o dlhodobej stratégii obnovy budov, ktorý sa transpozíciou smernice presúva do zákona č. 555/2005 Z. z. o energetickej hospodárnosti budov.

**K bodu 7**

Dopĺňa sa legislatívna skratka v súvislosti s vypustením § 9.

**K bodu 8**

Mení sa posudzovanie povinnosti vybaviť vykurovací systém automatickou reguláciou parametrov teplonosnej látky na každom tepelnom spotrebiči v závislosti od teploty vzduchu vo vykurovaných miestnostiach s dlhodobým pobytom osôb pre budovy s celkovou podlahovou plochou nad 1000m2, ktoré majú nainštalovaný systém ústredného teplovodného vykurovania alebo spoločnú prípravu teplej vody.

V existujúcich budovách by sa mala zvážiť inštalácia samoregulačných zariadení na individuálnu reguláciu teploty v každej miestnosti alebo, ak je to odôvodnené, v určenej vykurovanej časti jednotky budovy, kde je to ekonomicky realizovateľné, napríklad kde sú náklady nižšie ako 10 % z celkových nákladov na nahradenie zariadení na výrobu alebo dodávku tepla.

Pri výmene zariadenia na výrobu alebo dodávku tepla je potrebné vykonať ekonomické a technické hodnotenie a ak hodnotenie bude v oboch parametroch pozitívne, vykonať aj samotnú inštaláciu predmetných zariadení. Výmenou sa rozumie nahradenie zariadenia na výrobu alebo dodávku tepla novým zariadením v rámci modernizácie zariadenia, obnovy zariadenia, alebo významnej obnovy zariadenia. Musí však dôjsť k fyzickému nahradeniu zariadenia iným zariadením. V súčasnom znení zákona je inštalácia meračov už ustanovená ako povinná najneskôr k 31. decembru 2017, preto sa pri tejto úprave jedná skôr o doplnenie detailov v súlade so smernicou.

**K bodu 9**

Dopĺňajú sa nové odseky v § 11 obsahujúce povinnosť pre nebytové budovy s celkovým inštalovaným výkonom vykurovacieho zariadenia nad 290 kW alebo klimatizačného zariadenia s celkovým inštalovaným výkonom nad 290 kW mať nainštalovaný systém automatizácie a riadenia budovy. Táto povinnosť je podmienená ekonomickou alebo technickou vhodnosťou, ktorá sa preukáže buď energetickým auditom, alebo v správe, ktorá tvorí prílohu energetického certifikátu budovy.

Verejné budovy s celkovou podlahovou plochou nad 250 m2 musia mať vydaný energetický certifikát budovy, ktorý by sa mal obnoviť v roku 2025, kedy je aj ustanovená povinnosť inštalácie predmetného systému v predmetných nebytových budovách. V novej rozšírenej definícií sú tieto systémy súčasťou technického systému budovy a teda sa posudzuje, či sú súčasťou budovy. Preto je umožnené vykonať takéto hodnotenie pri obnovovaní energetického certifikátu verejnej budovy.

Pri novej nebytovej budove, ktorá bude mať navrhnutý vykurovací alebo klimatizačný systém s výkonom väčším ako 290 kW je vhodné takéto posúdenie vykonať už počas projektu nebytovej budovy a v prípade pozitívneho ekonomického a technického hodnotenia vybaviť navrhovanú nebytovú budovu automatickým a riadiacim systémom s požadovanými funkcionalitami.

Je vhodné, aby už súčasné projekty nebytových budov počítali s touto povinnosťou, účinnou od roku 2025. Preto sa ustanovuje, že vyhodnotenie by malo byť súčasťou správy vydávanej súčasne s energetickým certifikátom budovy. Pre nové budovy sa energetický certifikát budovy vydáva pred kolaudáciou budovy.

**K bodu 10**

Upravuje sa § 15 ods. 7 v nadväznosti na zrušenie vypracovania Akčného plánu energetickej efektívnosti v termíne do 30. apríla 2020. Povinnosť hodnotenia je zachovaná, ale bude sa vykonávať v súlade s pravidlami uvedenými v nariadení Európskeho parlamentu a Rady č. 2018/1999 o riadení energetickej únie.

**K bodu 11**

V § 20 sa dopĺňa povinnosť pre organizáciu v pôsobnosti Ministerstva hospodárstva Slovenskej republiky (Slovenskú inovačnú a energetickú agentúru) informovať o možnostiach nahradenia kotlov na fosílne palivá inými udržateľnejšími alternatívami. Pod udržateľnejšou alternatívou je možné rozumieť rôzne iné palivá, ktoré sú šetrnejšie k životnému prostrediu, ako napríklad obnoviteľné zdroje energie, alebo aj napríklad zemný plyn pri nahradení uhlia alebo vykurovacieho oleja. Nejde však iba o zmenu palivovej základne, ale je možné riešiť aj problematiku zmeny celej technológie vykurovania a prípravy teplej vody na inú technológiu ako kotol na spaľovanie palív.

**K bodu 12**

Zrušuje sa povinnosť dodávateľa tepla poskytnúť informácie o určenom meradle tepla a teplej vody a pri inštalácii nového meradla alebo pri výmene existujúceho meradla. Ustanovenie sa zrušuje v súlade s požiadavkami goldplatingu.

**K bodu 13**

Upravuje sa povinnosť dodávateľa tepla poskytnúť informácie o spotrebiteľovi v prípade, ak ten požiada poskytnúť tieto informácie poskytovateľovi garantovanej energetickej služby, ktorého si sám určí, v súlade s požiadavkou EÚ pilot 2018/2251.

**K bodu 14**

Ustanovuje sa povinnosť ministerstvu hospodárstva určiť organizáciu vo svojej pôsobnosti, ktorá bude sledovať, vyhodnocovať a zverejňovať na svojom webovom sídle referenčné hodnoty energetickej efektívnosti budov - smerné čísla. Sú to napríklad hodnoty mernej spotreby pre jednotlivé typy budov, ktorá je vypočítaná na základe ročnej celkovej spotreby energie budovy a celkovej podlahovej plochy budovy. Na výpočet sa použijú údaje o celkovej spotrebe energie budovy, ktoré sú uvedené v monitorovacom systéme energetickej efektívnosti. Referenčné hodnoty energetickej efektívnosti budov sú požadované v § 11 ods. 9 písm. b).

**K bodu 15**

Upravuje sa § 31 ods. 1 písm. a) v nadväznosti na zrušenie povinnosti vypracovať Akčný plán energetickej efektívnosti v lehote do 30. apríla 2020.

**K bodu 16**

Prechodným ustanovením sa ustanovuje, do kedy je potrebné nainštalovať automatické a riadiace systémy v nebytových budovách podľa § 11 ods. 9.

**K čl. III**

Navrhuje sa účinnosť tohto zákona od 10. marca 2020 v súlade s transpozičnou lehotou smernice.